Станимира Петрова спечели "Странджата" при дамите - SportVox | SportVox
Станимира Петрова спечели „Странджата“ при дамите
17:18, 28 фев 2015, Автор: Сезгин Басриев, Преглеждания:25
Станимира Петрова спечели купа „Странджа“ при жените, след като стана първа в кат. до 54 кг на турнира по бокс, който се провежда в столичната зала „Универсиада“. Освен нея титлата в кат. до 51 кг извоюва Стойка Петрова, а Светлана Каменова остана със сребро при 60-килограмовите.
Първа на ринга от нашите днес се качи европейската ни шампионка Стойка Петрова срещу втората от олимпиадата в Лондон 2012 г. Рен Канкан от Китай. Българката изнесе много добър мач, в който превъзхождаше именитата си съперничка във всичко и заслужи единодушното решение на съдиите в своя полза – 3:0 (39:37, 40:36, 39:37).
„Мачът беше добър, но не идеален. Като цяло за там, за където сме тръгнали, се изисква да бъда много повече от това, което показвам в момента – не спести критиките към себе си Стойка. – От друга страна играх срещу много голямо име в женския бокс – световна шампионка и олимпийска вицешампионка. Опитвах се да се абстрахирам от това и мисля, че ми се получи. Преди това не бях я срещала – в Лондон аз загубих от шампионката Никол Адамс, а те се срещнаха на финала. Така че мачът ми отново не бе идеален, но съм доволна. Все пак сме в началото на подготовката, а преди това имах по-дълга почивка след световното. Целта ми за тази година е европейската олимпиада в Баку, а после световното догодина и естествено, олимпийските игри в Рио“.
Невероятен мач и още по-категорична победа постигна и световната ни шампионка от Корея 2014 Станимира Петрова. Във финала на кат. до 54 кг тя надигра американката Кристина Круз с 3:0 (40:36, 39:37, 39:37). Българката буквално танцуваше на ринга и контрираше съперничката си с точни удари. Станимира не остави никакво съмнение в превъзходството си над 5-кратната шампионка на САЩ и бронзова медалистка от световното през 2012 г.
„Днес бях себе си на ринга, защото за мен боксът е забавление, а днес се забавлявах. Бях спокойна и релаксирана и нещата се получиха. Очаквах, че Круз ще ми „скочи“, защото играх с нея в първия кръг на световното в Корея, но тогава мачът ни бе далеч по-равностоен“, сподели Станимира, чийто стил на игра според специалистите е започнал много да прилича на този на личния й треньор – олимпийският вицешампион от
Сеул 88 Александър Христов, който сега бе в ъгъла й, редом с националия треньор на жените Павел Сяров.
Третата ни финалистка Светлана Каменова остана със сребърен медал в кат. до 60 кг от „Странджа“, след като загуби с технически нокаут в първия рунд от финландката Мира Потконен. Съперничката на българката затвърди добрия старт на годината, след като през януари бе определена за най-добра на силния международен турнир „Голдън гърлс“ в Швеция. 35-годишната Потконен стана и първа подгласничка на Станимира, а втора е Агнес Алексюсон от Швеция, която спечели титлата при 64-килограмовите.
Бойни	Бокс Купа Странджа Светлана Каменова Станимира Петрова Стойка Петрова